**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO žemės nuomos MOKESČIO MOKĖJIMO“ PROJEKTO**

1. **Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti savivaldybės biudžeto sąskaita valstybinės žemės nuomos mokesčio (toliau - VŽNM) lengvatą UAB „BJK“ (kodas 142109142) ir UAB „NORDSEKAS“ (kodas 142165828) (toliau– Bendrovės) už sporto reikmėms naudojamą valstybinės žemės sklypo dalį, esančią adresu K. Donelaičio g. 6A, Klaipėdoje. Minėtu žemės sklypu ir statiniais sportinei veiklai vykdyti ir plėtoti nuo 2009 metų naudojasi Klaipėdos teniso trenerių federacija (toliau – Federacija).

Teikiamo sprendimo projekto tikslas ir uždaviniai – paremti Federaciją, kuri nuomojasi nekilnojamąjį turtą sporto klubų veiklai vykdyti Klaipėdos mieste.

1. **Projekto rengimo priežastys ir kuo remiantis parengtas sprendimo projektas.**

Sprendimo projekto rengimo priežastis – iš Bendrovių ir Federacijos gauti prašymai atleisti nuo VŽNM mokėjimo.

Bendrovės su Federacija yra sudariusios patalpų nuomos sutartis, kuriose nustatytas fiksuotas nuomos mokestis už išnuomojamą sporto klubų veiklai vykdyti turtą (teniso aikšteles, kiemo aikšteles, administracinį pastatą) ir nustatytas papildomas mokestis, lygus valstybinės žemės nuomos mokesčiui.

Valstybinės žemės sklype įrengtame teniso aikštyne (teniso kortuose) treniruojasi miesto moksleiviai, teniso mėgėjai, organizuojamos įvairios vaikų ir „senjorų“ teniso varžybos.

Federacijos treneriai siekia plėtoti lauko teniso sportinę veiklą Klaipėdos mieste ir taip prisidėti prie jaunimo sveiko laisvalaikio praleidimo būdo ir užimtumo bei bendros Lietuvos sveikatingumo programos.

Sprendimo projektas parengtas vadovaujantis Lietuvos Respublikos vietos savivaldos įstatymo ir LRV nutarimo „Dėl nuomos mokesčio už valstybinę žemę“ nuostatomis.

**3. Kokių rezultatų laukiama.**

Šiuo sprendimu siekiama suteikti mokestinę lengvatą kūno kultūros ir sporto veiklą propaguojančiai Federacijai.

**4. Sprendimo projekto rengimo metu gauti specialistų vertinimai.**

Teisės skyrius anksčiau yra pasisakęs, kad valstybinės žemės nuomos mokesčio lengvata už sporto reikmėms naudojamą žemę gali būti suteikta. Vertinant Kūno kultūros ir sporto įstatymo 12 str. 1 ir 2 d. bei 19 str. 1 d. 1 p. įtvirtintas nuostatas, savivaldybės taryba savivaldybėje formuoja kūno kultūros ir sporto politiką bei gali finansuoti sporto klubų ir kitų nevyriausybinių teritorijoje veikiančių sporto organizacijų, neatliekančių viešojo administravimo funkcijų, veiklą, nes savivaldybių biudžetų asignavimai yra vienas iš kūno kultūros ir sporto finansavimo šaltinių. Pastebi, kad Seimas 2011-03-24 nutarimo Nr. XI-1296 2 str. pasiūlė savivaldybių institucijoms dalyvauti įgyvendinant 2011–2020 metų valstybinę sporto plėtros strategiją, kurios uždaviniu 2.4 siekiama sukurti ir tobulinti viešųjų ir privačių investicijų tiesioginio skatinimo sistemą sporto srityje ir sudaryti jai palankias sąlygas, o uždavinio 2.4.3 p. numatoma, jog skatinama sudaryti palankias sąlygas net privačiam verslui, investuojančiam į viešosios sporto infrastruktūros kūrimą, t.y. siūloma atleisti ir nuo žemės nuomos mokesčio.

Sporto ir kūno kultūros skyrius 2014-07-24 raštu pateikė informaciją, kad Klaipėdos miesto gyventojų fizinio aktyvumo didinimo ir sporto šakų plėtojimo programoje, patvirtintoje Klaipėdos miesto savivaldybės tarybos 2010 m. gruodžio 23 d. sprendimu Nr.T2-362, yra numatytas sporto klubų veiklos skatinimas ir palankių sąlygų sudarymas. Nurodė, kad teniso kortuose dirba kvalifikuoti treneriai, kurių dėka kiekvieną sezoną teniso kortai yra atnaujinami, sutvarkoma aplinka, vasaros sezono metu kortuose treniruojasi maždaug 300 vaikų ir jaunimo, todėl suteikta VŽNM lengvata prisidėtų prie Klaipėdos miesto sporto plėtros gerinimo. Sporto ir kūno kultūros skyrius pažymėjo, kad Federacija nėra gavusi savivaldybės biudžeto lėšų savo veiklai vykdyti.

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Bendrovėms iš viso už 2014 metus apskaičiuotas žemės nuomos mokestis sudaro 10568 Lt, iš jų UAB „BJK“ ­– 4856,48 Lt, UAB „NORDSEKAS“ – 5711,52 Lt.

Atsižvelgiant į Bendrovių 2012 m. liepos 4 d. susitarimus Nr. 13SŽN-(14.13.62.)-119 ir Nr. 13SŽN-(14.13.62.)-120 „Dėl 2003 m. liepos 23 d. valstybinės žemės sklypo nuomos sutarties N21/2003-0117 pakeitimo“, pasirašytus su Nacionalinės žemės tarnybos prie Žemės ūkio ministerijos Klaipėdos miesto ir Neringos skyriumi bei į žemės sklypo planą, apskaičiuoti Bendrovių tik rekreacinės paskirties sporto reikmėms naudojami plotai ir žemės nuomos mokestis sudaro:

- UAB „BJK“ už sporto reikmėms naudojamą 0,2509 ha valstybinės žemės sklypo dalį apskaičiuota VŽNM suma – **3000,47** **Lt** (750 116,33 Lt × 0,4 %);

- UAB „NORDSEKAS“ už sporto reikmėms naudojamą 0,3182 ha valstybinės žemės sklypo dalį apskaičiuota VŽNM suma – **3805,29** **Lt** (951 323,30 Lt × 0,4 %).

**6. Lėšų poreikis sprendimo įgyvendinimui.**

Pagal šį tarybos sprendimą dėl suteiktų VŽNM lengvatų už 2014 metus Klaipėdos miesto savivaldybė į biudžetą negaus **6805,76 Lt** pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Federacijai, vykdančiai sportinę veiklą Klaipėdos mieste, būtų suteikta mokestinė lengvata.

Neigiamos pasekmės nurodytos šio aiškinamojo rašto 6 dalyje.

PRIDEDAMA:

1. UAB „BJK“, UAB „NORDSEKAS“, Klaipėdos teniso trenerių federacijos prašymai, 4 lapai;

2. Sporto ir kūno kultūros skyriaus išvada, 1 lapas.

Mokesčių skyriaus vedėja Jolanta Uptienė